OzLabs/hebrew-wiki-articles huggingface dataset:
תוכי ראש-נץ

Deroptyus accipitrinus
תוכי ראש-נץ (שם מדעי: Deroptyus accipitrinus) הוא מין גדול של תוכי ממשפחת התוכיים חי בטבע ביערות אמריקה הדרומית. הוא המין היחיד בסוגו והוא בעל פרצוף המזכיר מעט עוף דורס, אם כי הוא, כמו כל התוכאים, ניזון מזרעים ופירות. 

תוכי זה נפוץ בטבע במדינות: אקוודור, סורינאם, בוליביה, ברזיל, ונצואלה, פרגוואי, אורוגוואי, צפון-מזרח פרו, קולומביה, גיאנה הצרפתית וגינאה. הוא חי בעיקר ביערות הגשם של האמזונאס.

==תיאור==

לתוכי זה נוצות עורף גדולות ואדומות המזכירות צורת מניפה שכנראה משמשת להרתעת יריבים והיא יכולה להיפרש כדי לשוות לתוכי מראה גדול יותר. הוא בעל פנים חומים כהים המכוסים בפסים לבנים; העיניים והמקור שחורים וגדולים. כל אלה יוצרים דמיון לפנים של נץ. הגוף בעל נוצות אדומות-כחולות, הפזורות יחד, והצוואר אפור. הכנפיים, הזנב והפלג העליון של הרגליים ירוקים. למרות המראה התוקפני שלו הוא ניזון רק מפירות וזרעים.

האורך של תוכי זה מגיע ל-33 ס"מ ומשקלו ל-190–280 גרם.

תוכים אלה, אף שאינם חיות מחמד נפוצות, ניצודים מדי פעם למטרה זו. הם עלולים להיות תוקפניים כלפי חיות אחרות, במיוחד כלפי תוכים אחרים מאותו המין (זכרים או נקבות). הצעירים שקטים יותר מהבוגרים הרעשנים והעקשנים. הם מתרגלים לקשר עם אדם אחד ודורשים טיפול תקיף ובעלים סבלני, המנוסה בטיפול בעופות ובקריאת שפת הגוף של התוכי. 

תוכים אלה מאוימים מכריתת יערות באזורי תפוצתם, אך מצב השימור שלהם הוא עדיין ללא חשש.

==קישורים חיצוניים==

== הערות שוליים ==

קטגוריה:טקסונים שתוארו בידי קארולוס ליניאוס
קטגוריה:תוכיים
קטגוריה:עופות יחידים בסוגם
קטגוריה:פרו: עופות
קטגוריה:עופות יער האמזונאס
קטגוריה:בעלי חיים שתוארו ב-1758
אמזונה (תוכי)

Amazona ochrocephala
אמזונה אדומת מסיכה
אמזונה (שם מדעי: Amazona) הוא סוג גדול של תוכיים החיים במרכז ודרום אמריקה, מקסיקו ובאיים הקריביים. בסוג זה, ישנם מינים מוכרים של תוכים בינוניים שלרובם גוף ירוק, מצח זהוב ומקור שחור. בסוג קרוב ל-30 מינים.
== מאפיינים ==
האמזונות כמו רוב התוכיים הם צמחוניים וניזונים מפירות שונים, פרחים וזרעים שונים וגם מעלים מסוימים. כל מין מעדיף מיני פירות שייחודיים לו.

לתוכים אלה יכולת לחקות קולות אנושיים והדבר גרם להם להפוך לחיות מחמד נפוצות ומאולפות. תוכי זה הוא הדברן השני הטוב ביותר מבין התוכים (לאחר האפרור האפריקני). הם עשויים לתקוף ולפצוע באמצעות המקור הקשה שלהם. הם תוקפנים במיוחד כלפי תוכים אחרים וחיות מחמד.
כמה מינים נמצאים בסכנה בגלל סוחרי חיות מחמד, ולכן הם מינים מוגנים שאסור לגעת בהם בעודם בטבע.

== מינים ==
ישנם קרוב ל-30 מיני אמזונות:
*Amazona leucocephala
*Amazona collaria
*Amazona ventralis
*Amazona vittata
*Amazona xantholora (אמזונת יוקטן)
*Amazona albifrons
*Amazona agilis
*Amazona tucumana
*Amazona pretrei
*Amazona viridigenalis (אמזונה אדומת כתר)
*Amazona finschi
*Amazona autumnalis
*Amazona autumnalis lilacina
*Amazona diadema
*Amazona dufresniana
*Amazona rhodocorytha
*Amazona brasiliensis (אמזונה אדומת זנב)
*אֲמָזוֹנָה אֲדֻמַּת מֵצַח (Amazona festiva)
*אֲמָזוֹנָה צְהֻבַּת רֹאשׁ (Amazona barbadensis)
*אֲמָזוֹנָה כְּחֻלַּת מֵצַח (Amazona aestiva)
*mazona ochrocephala (אמזונה צהובת כתר)
*Amazona ochrocephala panamensis
*Amazona auropalliata
*Amazona oratrix
*Amazona tresmariae
*Amazona kawalli
*Amazona amazonica
*Amazona mercenarius
* אמזונה קמחית (Amazona farinosa)
*Amazona vinacea
*Amazona versicolor
*Amazona arausiaca
*Amazona guildingii
*Amazona imperialis

בנוסף על מינים אלה ישנם עוד 2 מינים שנכחדו: אמזונת מרטיניקו (Amazona martinica) ואמזונת גואדלופה (Amazona violacea).

המין אמזונה צהובת-פנים (Alipiopsitta xanthops) איננה שייכת לסוג זה אלא למין יחידי בסוגו, אך גם קרויה אמזונה.

==קישורים חיצוניים==

* [http://beautyofbirds.com/amazons.htm אמזונות באתר beautyofbirds]
* [http://www.all-pet-birds.com/amazon-parrot.html אמזונות באתר חיות מחמד]

==הערות שוליים==

קטגוריה:בעלי חיים שתוארו ב-1830
קטגוריה:טקסונים שתוארו בידי רנה לסון
קטגוריה:תוכיים
קוניור זהוב

קוניור זהוב (שם מדעי: Guaruba guarouba) הוא מין של תוכי יחידי בסוגו החי בטבע ביערות הגשם של צפון ברזיל באגן האמזונאס והוא מצוי בסכנת הכחדה בטבע. הוא משויך לתת-משפחת האריים שאליה משויכים גם תוכי הארה.

הוא חי בברזיל במדינת פארה וגם בצפון מרניאו, בשטח מחיה של 174,000 קמ"ר ובין הנהרות: טוקנטינס, שינגו וטפז'וס.

תוכי זה הוא בעל נוצות זהובות-צהובות על גופו מה שנתן לו את שמו, אך קצה הכנפיים בצבע ירוק והמקור אפור-לבן. אורכו הממוצע 34 ס"מ ומשקלו עד 250 גרם. הוא בעל זנב ארוך וצהוב. העיניים חסרות טבעות מקיפות והרגליים ורודות. 

התוכים מעופפים בטבע בחבורות גדולות והם אוכלים, נחים ואף ישנים יחדיו. 

מזונותיהם העיקריים הם פירות שונים, פרחים, פלחי תירס וזרעים שונים. בין מיני הצמחים שהם אוכלים מפירותיהם מצויים הקיקיון, המנגו, האסאי וה-Byrsonima crassifolia (ממשפחת המלפיגאים).

==שימור==
הקוניור הזהוב מצוי בסכנת הכחדה ומספר הפרטים בטבע עומד בין 20,000-10,000. הוא מופץ כחיית מחמד ונלקח לשם כך מאזורי תפוצתו בטבע. כמו כן הוא מאוים על ידי כריתת היערות בהם הוא חי.

סיכון נוסף הוא סכר טוקורוי שגרם לחלקים שונים ביער להיות מוצפים ופגיעים יותר לשיטפונות.

==קישורים חיצוניים==

מרכז
Guaruba guarouba

== הערות שוליים ==

קטגוריה:בעלי חיים שתוארו ב-1788
קטגוריה:טקסונים שתוארו בידי יוהאן פרידריך גמלין
קטגוריה:תוכיים
קטגוריה:עופות יחידים בסוגם
קטגוריה:ברזיל: מינים אנדמיים
קטגוריה:ברזיל: עופות
קטגוריה:עופות יער האמזונאס
סולה פרואנית

סולות בצ'ילה
סולה פרואנית (שם מדעי: Sula variegata) היא מין עוף ממשפחת הסולתיים החיה באמריקה הדרומית, באזורי החוף שבין מדינת פרו עד לעיר קונספסיון שבצ'ילה. היא קרובת משפחה של סולה כחולת-רגל וסולה אדומת-רגל מאיי גלאפגוס. מין זה מתקבץ על חופי האוקיינוס השקט בלהקות עצומות, אשר מייצרות מאות טונות של גואנו המספק אנרגיה ודשן לתעשייה המקומית. למעשה זה הוא העוף השני בכמות הגואנו שהמושבות שלו מייצרות.

== מאפיינים ==
אורכה של הסולה 38–41 ס"מ ומשקלה 1,300-1,500 גרם. היא לבנה ובעלת מקור ארוך המשמש לדיג וכן אברות תעופה גדולות הנעות אחורה בזמן הצלילה. כמו רוב הסולות היא ניזונה מדגים שהיא שולה מעומק של עד מטר אחד מתחת לפני המים. היא ממריאה לגובה כדי לצבור תאוצה שתביא אותה עד לעומק זה.
הסולות נעזרות בדגים טורפים שיעלו להקות של דגים קטנים לפני המים, שם הן יכולות לתפוס אותם.

בעבר היה ציד גדול של עופות אלה ועד שנת 1997–1998 היו ירידות בכמותם ואחרים נדדו צפונה יותר בחורף. כיום ישנם כ-5 מילון עופות והם מבוססים באזור הדיג שלהם.

בכל מושבה הסולות מקננות בכל ימות השנה. הנקבות מטילות 1–4 ביצים שבוקעות לאחר 4 עד 5 שבועות. הצלחת הצעירים להגיע לבגרות תלויה בכמות המזון, גודל המושבה וכמות הטורפים באזור. טורפים יבשתיים מתרחקים מאזורי הקינון הצוקיים, אבל עופות ימיים עלולים לחטוף אפרוח שאין עליו השגחה טובה.

==קישורים חיצוניים==

* [http://www.juzaphoto.com/life.php?l=en&s=sula_variegata סולה פרואנית] באתר juzaphoto

== הערות שוליים ==

קטגוריה:בעלי חיים שתוארו ב-1843
קטגוריה:טקסונים שתוארו בידי יוהאן יקוב פון טשודי
קטגוריה:סולתיים
קטגוריה:פרו: עופות
קטגוריה:בעלי חיים באמריקה שלחופי האוקיינוס השקט
נחום קוק (רופא)

נחום הכהן קוק (דצמבר 1902 – 16 באוגוסט 1990) היה רופא ותיק בתקופת היישוב ובמלחמות ישראל, מנתח בבית החולים האוניברסיטאי - הדסה בירושלים. מוזכר לעיתים כחלק מאירועים בסיפורת, על אישים תורניים שפקדו אותו לשם רפואתם. בשנת תשל"ד-1974 הוענק לו אות יקיר ירושלים.

==קורות חיים==
נחום קוק נולד בלטביה בדצמבר 1902 לרב דב בער הכהן קוק ולרבקה שאכן. אביו, אחיו של הרב הראשי לארץ ישראל הרב קוק, כיהן כרב בעפולה וניהל את מכון הארי פישל לדרישת התלמוד. אחיו של נחום הם, הלל קוק, רפאל הכהן קוק, סוניה מאירי, בתיה כלאב, נחמה ליפשיץ, ד"ר הרצל הכהן קוק וצילה הלוי. הוא למד בישיבה, שירת בצבא האדום ולמד רפואה באוניברסיטת חרקוב.

על הבחירה שלו כיהודי בחור ישיבה, בלימודי רפואה סיפר כי כשהיה בגיל 17 הוא הלך ברחוב ולפתע צעיר אנטישמי ירה בו בחזה. הוא הובהל פצוע לטיפול דחוף, ואז שמע את הרופא שמטפל בו אומר לאביו: "הבחור הזה לא יחיה". באותו רגע, סיפר, גמלה בלבו ההחלטה, "לא רק שאני אחיה, אני גם אהיה רופא. רופא מסוג אחר, כזה שנלחם על חיי החולים שלו" ואכן הוא המשיך לחיות והיה לרופא.

אחרי לימודי הרפואה עלה לארץ ישראל, והתקבל למשרה בבית החולים הדסה. בתחילה לא היו עמו התעודות ולשם כך העיד הרב קוק עליו וקיבלהו לעבודה כרופא עוד בטרם הגיעו המסמכים לארץ ישראל.

קוק היה מתלמידיו הבולטים של פרופ' פליקס מנדל.

קוק נישא לקלרה ונולדו להם שלושה ילדים (שני בנים ובת).

מאד מפורסם הסיפור בו פנו אליו הצדיק הירושלמי הרב אריה לוין ואשתו. סיפור המשמש באופן תדיר כדוגמה למימרא אשתו כגופו וכסיפור מופת בחינוך לשלום בית.

ד"ר קוק עבד כמנתח בבית החולים הדסה במשך כחמישים שנה. ובנוסף עסק ברפואה כל הזמן, בכל מקום. בימים שלפני הקמת המדינה ניתח את פצועי האצ"ל בבית חולים מחתרתי, במצור על ירושלים טיפל בפצועים בכל העיר, ובמלחמת ששת הימים ניהל בתוך בית החולים ביקור חולים, בית חולים צבאי מאולתר.

קוק נפטר בכ"ה באב תש"ן, 16 באוגוסט 1990, ונקבר בבית העלמין סנהדריה. על המצבה שלו בבית העלמין בסנהדריה כתבה המשפחה "הקדיש חייו לחוליו, יקיר ירושלים".

== קישורים חיצוניים ==
*, - טורו השבועי של ידידיה מאיר בעיתון בשבע,

==הערות שוליים==

נחום
קטגוריה:יהודים לטבים
קטגוריה:כירורגים ביישוב
קטגוריה:אנשי העלייה הרביעית
קטגוריה:בוגרי אוניברסיטת חרקוב
קטגוריה:ירושלים: רופאים
קטגוריה:אנשי הצבא האדום במלחמת האזרחים ברוסיה
קטגוריה:יהודים הקבורים בבית הקברות סנהדריה
קטגוריה:סגל מרכז רפואי הדסה
קטגוריה:יהודים בכוחות המזוינים של ברית המועצות
קטגוריה:ישראלים שנולדו ב-1902
קטגוריה:ישראלים שנפטרו ב-1990
דלון ויקס

דלון ג'יימס וויקס (באנגלית: Dallon James Weekes; נולד ב-4 במאי 1981) הוא מוזיקאי, זמר וכותב שירים אמריקאי, הידוע בעיקר בשל היותו הבסיסט לשעבר של הלהקה פאניק! אט דה דיסקו. וויקס הוא גם הסולן והבסיסט של הלהקה I Don't Know How But They Found Me.

== ביוגרפיה ==
וויקס נולד במיזורי שבארצות הברית למשפחה מורמונית. וויקס גדל ביוטה ולמד בבית הספר של קלירפילד, שם הכיר את רוב חברי להקת "The Brobecks". בשנת 1999, לאחר שסיים את לימודיו, הצטרף וויקס לתנועה המיסיונרית המורמונית באוקלהומה לשנתיים. לאחר מכן החל וויקס ללמוד באוניברסיטת וובר סטייט, ממנה נשר זמן קצר לאחר מכן, והחל לעסוק במוזיקה.

בשנת 2009 הצטרף וויקס כחבר זמני ללהקה פאניק! אט דה דיסקו כבסיסט וזמר רקע בהופעותיה. באמצע שנת 2010 הצטרף וויקס ללהקה כחבר רשמי. וויקס הודיע על הצטרפותו ללהקה בשנת 2012, והודיע כי הקלטת אלבומה הרביעי של הלהקה, בו לקח חלק, צפויה להסתיים בסוף שנת 2012. האלבום יצא לאור ב-8 באוקטובר 2013, ובנוסף לעבודתו כבסיסט הלהקה, השתתף וויקס בכתיבת חלק משירי האלבום.

בשנת 2016 הקים יחד עם חברו מהתיכון, המתופף ריאן סימן (שגם ניגן יחד עם וויקס ב-The Brobecks) את הפרויקט המוזיקלי "I Don't Know How But They Found Me" ("IDKHow" בקיצור). במשך מעל לשנה, הופיעו השניים בברים מקומיים ללא רצון להשתמש במוניטין המוזיקלי שלהם כדי למשוך קהל ואף הכחישו שמדובר בהם כששאלו אותם על ההרכב ברשתות החברתיות.

מתוך רצון להתמקד בפרויקט החדש, עזב וויקס את פאניק! אט דה דיסקו ב-28 בדצמבר 2017, ובכך הפך את ברנדון יורי לחבר היחיד שנותר בלהקה- באותה התקופה גם הכריז רשמית על קיום ההרכב החדש שלו ושל סימן.

לאחר יותר משלוש שנים החל מהקמת הפרויקט IDKHow, שבמהלכן וויקס וסימן הספיקו לצאת יחדיו למספר סיבובי הופעות ולהוציא שני תקליטים, הוציאו השניים את אלבום הבכורה שלהם, "RAZZMATAZZ", ב-23 באוקטובר 2020.

=== חיים אישיים ===
ב-18 במרץ 2006, נישא וויקס לבת זוגו מעל לשנה, הדוגמנית והשחקנית בריזי דאגלס. ב-1 ביוני 2008, נולדה בתם הראשונה, אמלי אוליביה וויקס. ב-23 ביוני 2010, נולד בנם השני, נוקס אוליבר וויקס. וויקס הוא נוצרי מורמוני.

== דיסקוגרפיה ==
=== עם The Brobecks ===
*2003: Understanding The Brobecks
*2004: Happiest Nuclear Winter
*2006: Goodnight and Have a Pleasant Tomorrow
*2007: Small Cuts EP
*2008: I Will, Tonight EP
*2009: Violent Things
*2010: Your Mother Should Know EP #1
*2012: Quiet Title EP

=== עם פאניק! אט דה דיסקו ===
*2011:Vices & Virtues
*2013: 
*2016: Death Of A Bachelor

=== עם I Don't Know How But They Found Me ===
*2018: 1981 EP
*2019: "Christmas Drag"
*2020: RAZZMATAZZ

==קישורים חיצוניים==

== הערות שוליים ==

קטגוריה:פאניק! אט דה דיסקו
קטגוריה:בסיסטים אמריקאים
קטגוריה:זמרים אמריקאים
קטגוריה:אמריקאים שנולדו ב-1981
יהודה רובינשטיין (ביבליוגרף)

יהודה רובינשטיין (תרנ"ט, קרקוב – א' בסיוון תשל"ז, ניו יורק), היה ביבליוגרף עברי, חוקר תולדות חכמי ישראל, ביוגרף, סופר ועורך ספרים.

==ביוגרפיה==
נולד בקרקוב לרב מרדכי רובינשטיין (תר"ד-תרע"ז) ששימש למעלה משלושים שנה כ"מגיד משרים" בעיר. ר' מרדכי חיבר ספר "דורש לפרקים", פירוש על פרקי אבות, ו"נטעי נאמנה" בו פירט את יחוס המשפחה, דור אחר דור, עד הרמ"א, מהר"ם מפאדווא ועוד (עד לרש"י) אשר "יחוסם נמשך עד דוד המלך". לעת זקנתו, בשנת תרס"ז, התיישב בירושלים.

יהודה, בן זקוניו, גדל בעיר הקודש, למד בישיבת עץ חיים בירושלים אצל רבי יעקב משה חרל"פ ורבי צבי פסח פרנק. בשנת 1918 התחתן עם אסתר פרייז. הוא עבד כמורה, ומאוחר יותר עבד במוסד חסד בירושלים, בשעות הפנאי, ביקר בספריות, אצל אספנים פרטיים ובחנויות ספרים ורכש את ידיעותיו בתחום הספר ותולדות עם ישראל.

בשנת 1922 היגר לפילדלפיה, ארצות הברית לעבוד כמזכירו של הרב דוב אריה לוינטל, נשיא אגודת הרבנים, וכמורה בישיבת "משכן ישראל". לאחר מכן עבר לשיקגו ומשם ללוס אנג'לס, בה לימד בשנת תרפ"ה (1925) בישיבה הראשונה בעיר, שנוסדה על ידי הרב משה שרירא. בשנת 1928 התיישב בניו יורק בה חי עד מותו. הוא נקבר בירושלים. רוב כתביו נותרו בכתב יד.

==פעילותו הספרותית==

כבר בצעירותו בירושלים השתתף בכתבי-עת תורניים והמשיך בכתיבה לאחר שעבר לגור בארצות-הברית. נפתלי בן מנחם כתב עליו: "כל מקום שאתה מוצא בו הערותיו של ר' יהודה רובינשטין עשה אזנך כאפרכסת". מאמריו הופיעו בכתבי העת התורניים: היכל התורה, ניו-יורק תרצ"ג; תלפיות; השתתף קבוע ב"הדרום" בעריכת ח.ד. שעוועל; "כרם" בעריכת הרב צימרמן; אור המזרח ו"מעין". 

לאחר מלחמת העולם השנייה, חיבר הרב רובינשטיין את הביבליוגרפיות הגדולות והמוערכות:

* קונטרס השלם של מפרשי הירושלמי
* אוצר מפרשי משנה תורה, רשימה של 341 מפרשי משנה תורה לרמב"ם, עם מילים קצרות על כל מפרש (נדפס בסוף הכרך החמישי של משנה תורה להרמב"ם בהוצאת האחים שולזינגר, ניו יורק תש"ו)
* רשימה ביבליוגרפית מכל ההוצאות של ספר החינוך וספר מנחת חינוך. (נדפסו בהוצאת הש"ס, הרמב"ם ו"מנחת חינוך" של האחים שולזינגר). הוא השתתף גם באיסוף ילקוט ההערות של גדולי ישראל על ספר החינוך ו"מנחת חינוך" שנדפס בהוצאה הנ"ל של "מנחת חינוך".
* הוא התחיל בעריכת "אוצר כתבי עת תורניים - ביבליוגרפיה של כתבי עת תורניים" ולפני פטירתו מסר את עבודתו ליצחק לוין שערך, השלים והוציא לאור את האוצר.

רובינשטיין חיבר גם מונוגרפיות על רבנים, אדמו"רים ושושלות חסידיות. ביניהם:
* רבי משה טייטלבוים, בעל "ישמח משה" מאוהל, (נדפס בספר היובל לכבוד הרב משה ליפשיץ מפילדלפיה, תש"ד).

* קונטרס "ענף עץ אבות", נדפס בראש שו"ת "שאילת שלום" לר' שלום טויבש, ניו-יורק תשל"ג

* תולדות הגאון רבי שלמה גאנצפריד זצ"ל וביבליוגרפיה של ספריו, המעין, כרך יא גיליון ד

* תפארת בנים אבות, נדפס בסדרת כתבי אדמו"רי אליק על ידי הרב א. י. ברנדוין, ניו-יורק תשל"ה-תשל"ו.
ספרים שערך
* "קריית חנה דוד", כתבי הרב דוד רקמן, שו"ת ומכתבים, ניו יורק תשכ"ז.
* מפתח לירחון תורני "המסלה", בהוצאת המכון לחקר בעיות היהדות החרדית, ניו יורק תשל"ז.

==קישורים חיצוניים==
* 

==הערות שוליים==

קטגוריה:ביבליוגרפים עבריים
קטגוריה:ביוגרפים
קטגוריה:מהדירי ספרות תורנית
קטגוריה:אישים שהועלו לקבורה בארץ ישראל 
קטגוריה:יהודים אמריקאים
קטגוריה:ילידי 1899
קטגוריה:נפטרים ב-1977
עורבני מצויץ-כיפה

עורבני מצויץ-כיפה (שם מדעי: Cyanocorax chrysop) הוא מין ממשפחת העורביים. הוא חי אך ורק ביערות באמריקה הדרומית במדינות: ברזיל הדרום-מערבית, בוליביה, פרגוואי, אורוגוואי, צפון-מזרח ארגנטינה וכן באזור הדרומי של אגן האמזונאס ובביצות הפנטנל. תפוצתו משתרעת מהיערות עד החוף והוא נמצא גם מעל יובלי האמזונאס.

העורבני הוא עוף בינוני בגודלו ומגיע לאורך 36 ס"מ. נוצות כחולות ושחורות מעטרות את גופו ועל ראשו כיפה מצוייצת גדולה. עיניו צהובות ומעוטרות בקווים כחולים. העורף לבן וקצה הזנב והבטן בצבע קרם.

העורבני מחפש את מזונו בין העלים והענפים ביער. מזונו מורכב מחרקים, מתולעים, מחולייתנים קטנים, מביצים ומגוזלים של עופות אחרים וגם מפירות ומזרעים. הוא חי בקבוצות קטנות ביער ומתחבא בסבך הצמחייה כשיש סכנה.

תת-מינים של העורבני הם:
*Cyanocorax chrysops diesingii
*Cyanocorax chrysops insperatus
*Cyanocorax chrysops chrysops
*Cyanocorax chrysops tucumanus

==קישורים חיצוניים==

* [http://www.iucnredlist.org/details/links/22705729/0 עורבנ מצויץ-כיפה] באתר [http://www.iucnredlist.org הרשימה האדומה של IUCN]
== הערות שוליים ==

קטגוריה:בעלי חיים שתוארו ב-1818
קטגוריה:טקסונים שתוארו בידי לואי-פייר וייו
קטגוריה:עורביים
קטגוריה:ברזיל: עופות
קטגוריה:עופות יער האמזונאס
רמון ויי

שעון של רמון ויי

רֶמון ויי ז'נבה (בצרפתית: Raymond Weil Genève; הגייה: ) הוא מותג שעוני יוקרה שווייצרי.

חברת רמון ויי, היא חברה משפחתית שנוסדה בשנת 1976 בז'נבה בידי רמון ויי (1926–2014), ומנוהלת בידי חתנו אוליבייה ברנהיים ובניו אלי ופייר ברנהיים. זהו אחד המותגים הפרטיים האחרונים בתעשיית השעונים השווייצרית.

==קישורים חיצוניים==

* 

קטגוריה:יצרני שעונים שווייצרים
קטגוריה:חברות משפחתיות
אייפון 6S

iPhone 6S (בתעתיק לעברית: אייפון 6s) הוא טלפון חכם של חברת אפל. הוא נחשף ב-9 בספטמבר 2015 יחד עם iOS 9 והאייפד פרו. אייפון 6S הוא ממשיכו של מכשיר האייפון 6. למכשיר מסך 4.7 אינץ' ברזולוציית 750X1334, מצלמת 12 מגה פיקסל וזיהוי עוצמת לחיצה על מסך המגע. למכשיר גרסת פאבלט עם מסך 5.5 אינץ' - אייפון 6S פלוס.

== תכונות ==
החומרה של האייפון 6S דומה לזו של המכשיר הקודם, האייפון 6. האייפון מכיל את המעבד A9, שלדברי אפל מהיר ב-80% מקודמו, ובנוי בטכנולוגיית 14 ננומטר במעבד המיוצר על ידי סמסונג ו-16 ננומטר בזה המיוצר על ידי TSMC. המסגרת האחורית עשויה מאלומיניום 7000, שהוא חזק יותר מקודמו, לדברי החברה, וימנע התקפלויות. לדברי אפל, גם זכוכית המסך חזקה יותר. הסוללה בעלת נפח של 1715mAh, נמוך יותר מהדגם הקודם, אך לטענת אפל יתאפשר אותו זמן שימוש.

באייפון 6S טכנולוגיית תצוגה חדשה, המכונה 3D Touch, מזהה את עוצמת הלחיצה על המסך ומאפשרת לבצע פעולות שונות בהתאם לעוצמת הלחיצה.<div>למצלמה האחורית חיישן 12 מגה פיקסל, במקום 8 מגה פיקסל בדגם הקודם, וכן ניתן לצלם בה וידאו ברזולוציית 4K (בקצב של 30 פריימים לשנייה). המצלמה הקדמית בעלת 5 מגה-פיקסל מאפשרת שיחות וידאו באיכות HD ובעלת יכולת צילום עם פלאש באמצעות המסך. </div> אפל הציגה בנוסף תוסף ששמו live photo: האייפון מצלם שנייה וחצי סרטון אחרי ולפני צילום וכך אחרי לחיצה חזקה (באמצעות טכנולוגיות ה-3D Touch), התמונה תתחיל לזוז והתוסף הזה ידוע בשם "סלפי זז" או "תמונה זזה". 

האייפון מגיע בנפחים 16GB, 64GB, 128GB. ובגוון זהב, אפור (space gray), ורוד (rose gold) וכסף.

== מפרט טכני חלקי ==
* נפח: 16G 64G 128G 
* מעבד: A9 64bit. במהירות 1.85Ghz + מעבד תנועה m9
* זיכרון: 2G DDR4
* סוללה: 1715mAh
* אורך: 138.3 מ"מ
* רוחב: 67.1 מ"מ
* עובי: 7.1 מ"מ
* משקל: 143 גרם
* גודל מסך: "4.7 326ppi
* רזולוציה: 1334x750 HD

==קישורים חיצוניים==

* 
* 
* אלי כהן, אתר Gadgety: [http://www.gadgety.co.il/138893/הוכרזו-apple-iphone-6s-ו-6s-plus-עם-מסך-3d-touch-ומצלמת-12-מגה-פיקסל/ אפל מכריזה על iPhone 6S ו-6S Plus], ב-9 בספטמבר 2015.

קטגוריה:אייפון
קטגוריה:מכשירים שהושקו ב-2015
היינריך פון ויטינגהוף

היינריך גוטפריד אוטו ריכרד פון ויטינגהוף (בגרמנית: Heinrich Gottfried Otto Richard von Vietinghoff; 6 בדצמבר 1887 – 23 בפברואר 1952), היה מפקד בכיר ב במלחמת העולם השנייה, ומפקד החזית האיטלקית בסוף המלחמה.

==ביוגרפיה==
===קריירה מוקדמת===
פון ויטינגהוף נולד ב-6 בדצמבר 1887 במיינץ שהשתייכה לאימפריה הגרמנית. אביו היינריך אוטו קונרד פון ויטינגהוף היה גנרל לוטננט בצבא הפרוסי ואמו הייתה הרוזנת לבית שמטו. בשנת 1903 התגייס פון ויטינגהוף לצבא הגרמני הקיסרי, והצטרף לרגימנט הגרנדירים של המשמר ה-2, ולחם בשורותיו במלחמת העולם הראשונה שאותה סיים בדרגת האופטמן.

לאחר המלחמה נשאר פון ויטינגהוף ברייכסווהר, ומילא בו תפקידי פיקוד ומטה. בשנת 1924 מונה למפקד הפלוגה ה-1 ברגימנט הרגלים ה-9 (הפרוסי), ובשנת 1926 הועלה לדרגת מיור. בשנת 1931 הועלה לדרגת אוברסט לוטננט, ומונה למפקד הגדוד ה-1 ברגימנט הרגלים ה-14 (הבווארי), ובשנת 1933 הועלה לדרגת אוברסט, ומונה למפקד חטיבת הרובאים ה-1. ב-1 באפריל 1936 הועלה לדרגת גנרל מיור, ובשנת 1937 מונה למפקח הכללי על כוחות השריון. במרץ 1938 הועלה לדרגת גנרל לוטננט, וב-24 בנובמבר 1938 מונה למפקד דיוויזיית הפאנצר ה-5.

===מלחמת העולם השנייה===
עם פרוץ המלחמה היה פון ויטינגהוף מפקד דיוויזיית הפאנצר ה-5, ולחם עימה במערכה בפולין, כחלק מהקורפוס ה-8, במסגרת הארמייה ה-14. ב-26 באוקטובר 1939 מונה למפקד הקורפוס ה-13, ופיקד עליו במהלך המערכה על צרפת כחלק מהארמייה ה-16, במסגרת קבוצת ארמיות A. על הצלחתו בקרבות קיבל ב-24 ביוני 1940 את עיטור צלב האבירים של צלב הברזל. ב-20 ביוני מונה פון ויטינגהוף במקביל למפקד הקורפוס ה-46, ופיקד עליו במהלך המערכה בבלקן כחלק מהארמייה השנייה, ובמבצע ברברוסה כחלק מקבוצת הפאנצר השנייה, במסגרת קבוצת ארמיות מרכז. במהלך הקרב על מוסקבה לחם פון ויטינגהוף עם הקורפוס שבפיקודו, כחלק מארמיית הפאנצר הרביעית, וב-22 באפריל 1942 קיבל את עיטור הצלב הגרמני בזהב. ב-10 ביוני 1942 מונה פון ויטינגהוף למפקד הארמייה התשיעית, וב-1 בדצמבר 1942 מונה למפקד הארמייה ה-15 בחזית המערבית.

ב-15 באוגוסט 1943 מונה למפקד הארמייה העשירית בחזית האיטלקית, ופיקד עליה בהצלחה בהגנה בקו החורף ובקו הגותי. ב-16 באפריל 1944 קיבל פון ויטינגהוף תוספת עלי אלון לעיטור צלב האבירים, וב-1 בספטמבר 1944 הועלה לדרגת גנרל-אוברסט. בין ה-23 באוקטובר 1944 ל-15 בינואר 1945 פיקד על קבוצת ארמיות C במקום אלברט קסלרינג שנפצע בתאונה. ב-27 בינואר 1945 מונה פון ויטינגהוף למפקד קבוצת ארמיות קורלנד, אך ב-10 במרץ חזר לאיטליה כמפקד הפיקוד הדרומי, במקום קסלרינג שעבר לפקד על הפיקוד המערבי. לקראת סוף אפריל יצר פון ויטינגהוף קשר עם בעלות הברית, וב-29 באפריל חתם נציגו קרל וולף על כניעת כל הכוחות הגרמניים באיטליה. ב-2 במאי נלקח פון ויטינגהוף לשבי הבריטי.

===לאחר המלחמה===
פון ויטינגהוף שוחרר מהשבי בספטמבר 1947. לאחר שחרורו שימש כיועץ לממשלת גרמניה המערבית על אופן התחמשותה מחדש, וב-23 בפברואר 1952 מת פון ויטינגהוף בפפרונטן והוא בן 64 שנים.

== קישורים חיצוניים ==

* [http://www.lexikon-der-wehrmacht.de/Personenregister/V/VietinghoffHv-R.htm היינריך פון ויטינגהוף] באתר Lexikon der Wehrmacht 

קטגוריה:גנרלים בוורמאכט
קטגוריה:מעוטרי צלב הברזל
קטגוריה:מעוטרי צלב האבירים עם עלי אלון
קטגוריה:מעוטרי הצלב הגרמני בזהב
קטגוריה:מפקדי גייסות גרמניה במלחמת העולם השנייה
קטגוריה:מפקדי ארמיות גרמניות במלחמת העולם השנייה
קטגוריה:אנשי צבא גרמנים במלחמת העולם הראשונה
קטגוריה:חיילי הרייכסווהר
קטגוריה:גרמנים שנשבו במלחמת העולם השנייה
קטגוריה:גרמנים שנולדו ב-1887
קטגוריה:גרמנים שנפטרו ב-1952
אברהרד פון מקנזן

גנרל אוברסט אברהרד פון מקנזן (בגרמנית: Eberhard von Mackensen; 24 בספטמבר 1889 – 19 במאי 1969), היה מפקד בכיר בוורמאכט במלחמת העולם השנייה, פושע מלחמה ומפקד החזית האיטלקית בסוף המלחמה.

==ביוגרפיה==
===קריירה מוקדמת===
פון מקנזן נולד ב-24 בספטמבר 1889 בברומברג שהשתייכה לאימפריה הגרמנית. אביו אוגוסט פון מקנזן היה גנרל-פלדמרשל נערץ ממלחמת העולם הראשונה. בשנת 1908 התגייס פון מקנזן לצבא הגרמני הקיסרי, והצטרף לרגימנט משמר ההוסארים, ולחם בשורותיו במלחמת העולם הראשונה. ב-23 באוגוסט 1915 נפצע באורח קשה, ולאחר החלמתו שירת בקבוצת הארמיות שולץ עד לסיום המלחמה, שאותה סיים בדרגת האופטמן.

לאחר המלחמה הצטרף פון מקנזן לפרייקורפס, ולאחר מכן שירת ברייכסווהר, ומילא בו תפקידי פיקוד ומטה. בשנת 1922 מונה למפקד הפלגה ה-1 ברגימנט הפרשים ה-5 (הפרוסי), בשנת 1928 הועלה לדרגת מיור, ובשנת 1932 הועלה לדרגת אוברסט לוטננט. בשנת 1933 מונה לראש מטה חיל הפרשים, ובשנת 1934 הועלה לדרגת אוברסט. ב-1 במאי 1935 מונה פון מקנזן לראש מטה הקורפוס ה-10, וב-1 באפריל 1937 מונה למפקד חטיבת הפרשים ה-1. ב-1 בינואר 1938 הועלה פון מקזן לדרגת גנרל מיור, בנובמבר 1938, מונה לראש מטה קבוצת הארמייה החמישית בווינה, וב-1 במאי 1939 מונה לראש מטה הארמייה ה-14.

===מלחמת העולם השנייה===
עם פרוץ המלחמה היה פון מקנזן ראש מטה הארמייה ה-14, ולחם עימה במהלך המערכה בפולין. ב-1 בינואר 1940 הוא הועלה לדרגת גנרל לוטננט, ובמהלך המערכה על צרפת הוא כיהן כראש מטה הארמייה ה-12. ב-1 באוגוסט 1940 הועלה פון מקנזן לדרגת גנרל חיל הפרשים, וב-15 בינואר 1941 מונה למפקד הקורפוס הממונע ה-3. במבצע ברברוסה לחם פון מקנזן עם הקורפוס שבפיקודו כחלק מקבוצת הפאנצר הראשונה, במסגרת קבוצת ארמיות דרום, והשתתף עמו בקרב קייב ובקרב חרקוב הראשון, ועל הצלחתו בקרבות קיבל פון מקנזן ב-27 ביולי 1941 את עיטור צלב האבירים של צלב הברזל. ב-31 במרץ 1942 העביר פון מקנזן את הפיקוד על הקורפוס ללאו גייר פון שוופנבורג ויצא לחופשה קצרה, וב-20 ביולי 1942 חזר לפקד על הקורפוס שבינתיים הפך לקורפוס פאנצר, ופיקד עליו במהלך מתקפת הקיץ ובכלל זה בקרב חרקוב השני. על הצלחתו בקרב קיבל פון מקנזן תוספת עלי אלון לעיטור צלב האבירים. ב-21 בנובמבר 1942 מונה פון מקנזן למפקד ארמיית הפאנצר הראשונה, ופיקד עליה בקרב חרקוב השלישי, וב-6 ביולי 1943 הועלה לדרגת גנרל אוברסט.

ב-5 בנובמבר 1943 מונה פון מקנזן למפקד הארמייה ה-14 בחזית האיטלקית, שפעלה בגזרה המזרחית, והיה אחראי לטבח בפוסה ארדיאטינה. ב-4 ביוני 1944 פרש פון מקנזן מתפקידו בעקבות חילוקי דעות עם היטלר ושב לביתו. בסוף המלחמה נלקח פון מקנזן לשבי הבריטי.

===לאחר המלחמה===
לאחר המלחמה נשפט פון מקנזן ברומא על פשעי מלחמה ונידון למוות ב-30 בנובמבר 1946. עונש המוות הומר במאסר עולם ביולי 1947, אך לבסוף שוחרר פון מקנזן באוקטובר 1952. ב-19 במאי 1969 מת פון מקנזן בנוימינסטר והוא בן 80 שנים.

== קישורים חיצוניים ==

* [http://www.lexikon-der-wehrmacht.de/Personenregister/M/MackensenEv-R.htm אברהרד פון מקנזן] באתר Lexikon der Wehrmacht 

קטגוריה:גנרלים בוורמאכט
קטגוריה:מעוטרי צלב הברזל
קטגוריה:מעוטרי צלב האבירים עם עלי אלון
קטגוריה:מפקדי גייסות גרמניה במלחמת העולם השנייה
קטגוריה:מפקדי ארמיות גרמניות במלחמת העולם השנייה
קטגוריה:חיילי הרייכסווהר
קטגוריה:אנשי צבא גרמנים במלחמת העולם הראשונה
קטגוריה:גרמנים שנשבו במלחמת העולם השנייה
קטגוריה:גרמנים שנולדו ב-1889
קטגוריה:גרמנים שנפטרו ב-1969
כידון (סרט)

כידון הוא סרט קומדיית פעולה ישראלי של הבמאי והתסריטאי עמנואל נקש שצולם בשנת 2013. הסרט עוסק בקבוצת אנשים, אשר מתפרסמים מעל גבי העיתונים ככאלה שאחראים לחיסולו של מחמוד אל-מבחוח, בעוד שאנשי "המוסד" מופתעים מכיוון שהם כלל אינם מכירים אותם.

הקרנת הבכורה של הסרט בישראל התקיימה ב-24 באוקטובר 2013. הסרט הוא קו־פרודוקציה ישראלית־צרפתית.

== עלילה ==
הסרט עוסק בתוצאות חיסולו של מחמוד אל-מבחוח, אשר מספר ימים לאחר חיסולו פורסמו תמונותיהם של המחסלים לכאורה. בתחילת הסרט מוצגות התמונות של המחסלים בעיתוני העולם, אנשי "המוסד" במבוכה מכיוון שאינם מכירים את הדמויות שפורסמו בתקשורת. ארבעת המחסלים ממוצא צרפתי כוללים: נוכל מתוחכם, גאון מחשבים, בעל רשת בתי בושת ומפיץ גלולות ויאגרה מזויפות, וסטודנטית. אנשי "המוסד" לוכדים את חוליית המחסלים אשר טוענים כי הם חלק מיחידת "כידון" של "המוסד", המתמחה בחיסולים.

== שחקנים ודמויות ==
* תומר סיסלי - דניאל לוי
* בר רפאלי - עינב שוורץ
* ששון גבאי - יאיר יצחקי, המשנה לראש המוסד
* שי אביבי - אריאל פלמוך, בכיר לשעבר במוסד
* ישראל קטורזה - טיירי, סוכן מוסד
* ריימונד אמסלם - אורנה מימון, קצינת משטרה
* עמוס תמם - איציק, בכיר במוסד
* - מסייה גרנייה, שגריר צרפת בישראל
* לימור גולדשטיין - דיפלומטית רוסיה
* קוו אדמס - אנטואן סימון "פייסבוק", גאון מחשבים
* ליונל אובלנסקי - אריק, בעל רשת בתי בושת ומפיץ גלולות ויאגרה מזויפות
* חיים זנאתי - עופר, מפקד מחלקת כידון במוסד

==קישורים חיצוניים==

== הערות שוליים ==

קטגוריה:סרטי 2013
קטגוריה:סרטי קומדיה ישראליים
קטגוריה:סרטי ריגול
קטגוריה:סרטי פעולה ישראליים
קטגוריה:המוסד בתרבות ובאמנות
קטגוריה:סרטים רב-לשוניים
קטגוריה:סרטים ישראליים משנת 2013
ישראפון

ישראפון (באותיות לועזיות: Israphone) הייתה חברת תקליטים ישראלית.

החברה הוקמה ב-1953 באזור על ידי האחים נפתלי אלשיך (1926–1987) וז'ק אלשיך (1923–1979). שני האחים עלו לישראל בסוף שנות ה-40 מבולגריה ופתחו בארץ מפעל למוצרי פלסטיק. ב-1958 הצליחו לזכות ברישיון הפצה מחברת התקליטים העולמית "דקה".
ישראפון ייצגה והקליטה זמרים בולטים בישראל, ביניהם בני אמדורסקי, אריק איינשטיין, אילנית, ישראל יצחקי, זוהר ארגוב, שמעון בר ויוסי בנאי.

במרץ 1965 הוקם מפעל התקליטים ברחוב המרכבה 7 באזור התעשייה בחולון וישראפון החלה בייצור עבור חברת ארץ ישראל מזרחית בע"מ (שברשותה היה זיכיון לייצור והפצת תקליטי חברת התקליטים הבריטית EMI). ב-1967 הקימו ישראפון וחברת ארץ ישראל מזרחית את חברת התקליטים ישראדיסק.
ישראדיסק הפיקה בין היתר את אלבומיו הראשונים של שלמה ארצי וכן אלבומים רבים לילדים, בהם אלבומי פסטיבל שירי הילדים.
בסוף שנת 1995 נמחקה ישראדיסק מרשם החברות. פרט לחברת סיביאס (אחר כך אנ.אם.סי, שהיה לה מפעל תקליטים וקסטות נפרד) יצרה ישראפון לכל שאר החברות בארץ (איסטרוניקס, גלרון, ראובני ואף להד ארצי עם סגירת מפעלה ברמת גן בתחילת שנות ה-80).

איציק אלשיך, בנו של נפתלי אלשיך, הקים בשנת 1985 את חברת התקליטים "הליקון".
בשנת 1993 נרשמה ישראפון תחת השם "טליסף נט (1993) בע"מ" ופעילה תחת חברת הליקון.
בשנת 2009 השיקו פלאפון והליקון את קטלוג "ישראפון" שכלל את קטלוג השירים הישראליים המצליחים ביותר משנות ה-50 עד שנות ה-70. היוצר נחום היימן עסק בליקוט החומר.

==הערות שוליים==

קטגוריה:חברות תקליטים ישראליות
מצר אנדיקיתירה

מצר אנדיקיתירה (ביוונית: Στενό των Αντικυθήρων) הוא מצר ים ביוון, המפריד בין האיים אנדיקיתירה וכרתים, ומחבר את ים כרתים ממזרח עם הים התיכון ממערב.

רוחבו של המצר בין כף אפוליטארס (באנדיקיתירה) לבין האיון גראמבוסה (מול חופי כרתים) הוא 16 מיילים ימיים (כ-30 קילומטרים).

== קישורים חיצוניים ==
* [http://www.ygeiaonline.gr/component/k2/item/7694-antikyuhrvn_steno מצר אנדיקיתירה], באתר Ygeiaonline.gr 

אנטיקיתרה
נמייה לבנת-זנב

נמייה לבנת-זנב (שם מדעי: Ichneumia albicauda) היא מין יחיד בסוגה של נמייה החיה ברחבי אפריקה ובחצי האי ערב והיא למעשה הנמייה הגדולה ביותר בעולם עם אורך של 53 עד 71 ס"מ ולמשקל של 1.8 עד 5.2 ק"ג כשהממוצע הוא 3.38 ק"ג. כפי ששמה רמז זנבה הוא בצבע לבן.

== מאפיינים ==
הנמייה חיה במרבית אפריקה שמדרום לסהרה וגם בחלק מחצי האי ערב. הם חיים במגוון בתי גידול מסוואנות טרופיות וערבות שופעות או ביצות ועד לבתות יבשות ואזורים תת-מדבריים. הם לא נוטים להימצא ביערות צפופים מדבריות או הרים.

לנמייה זו גוף גדול בצבע אפור כהה עם שערות שחורות בעיקר על גבה והזנב לבן. היא בעלת רגליים ארוכות וגבוהה יותר ממרבית הנמיות והיא בעלת טפרים חדים, אוזניים גדולות ושיניים חדות.

הנמייה היא יצור לילי הנמצא במהלך היום בין שורשים, אבנים או בגזעי עצים. הם חיים בדרך כלל לבד בטריטוריות מוגדרות, אך נקבות עם צאצאים מקימים קבוצה איתה הם שומרים על הגורים.

הנמייה אוכלת יצורים קטנים כמו חרקים, יונקים קטנים, עקרבים וזוחלים קטנים וכנפוץ אצל נמיות גם נחשים כולל ארסיים. הם גם אוהבים לאכול ביצים ונעזרים באבנים כדי לשבור אותם.

==קישורים חיצוניים==

== הערות שוליים ==

קטגוריה:בעלי חיים שתוארו ב-1829
קטגוריה:טקסונים שתוארו בידי ז'ורז' קיווייה
קטגוריה:נמייתיים
קטגוריה:יונקים יחידים בסוגם
קטגוריה:אריתריאה: יונקים
קטגוריה:זימבבואה: יונקים
קטגוריה:הרפובליקה הדמוקרטית של קונגו: יונקים
קטגוריה:ניגריה: יונקים
ברית מנוחה

ברית מנוחה הוא ספר קבלי שמיוחס לרב אברהם ב"ר יצחק מרימון (=גרנדה) הספרדי, שחי במאה השנייה לאלף הששי (1340–1440), אך בספרות המחקר נטען שהייחוס מוטעה. הספר נדפס לראשונה בשנת ה'ת"ח. החיד"א ציין שראה את הספר בכתב יד והנדפס הוא כמחצית בלבד ויש בו טעויות, וכי יש מייחסים אותו ל"רב חמאי גאון".

הספר השפיע על הוגים בדורות מאוחרים ביותר כדוגמת רמח"ל, רמ"ק, האר"י, ועוד.

הרמ"ק בספרו פרדס רמונים מצטט מדבריו בכמה מקומות ומציין את חשיבותו. בשער כ', שער השמות פרק א: "בוודאי כל דברי הספר הנחמד ההוא דברי אלהים חיים נאמרים ברוח הקודש או מקובלים מפי אנשים גדולים". בשער כ"ח, שער הנקודות פרק א: "ועוד נביא ראיה מספר ברית מנוחה והוא ספר נחמד בביאור עשר נקודות משם בן ד', ומתוך דבריו נראה ודאי היותם דברי קבלה מפה אל פה או מפי מלאך, שאינם דברים מושגים ברוב עיון או דקות שכל אלא השגה נפלאה קרוב אל רוח הקודש".

הרב חיים ויטאל בהקדמתו לשער ההקדמות ונדפסה גם בהקדמה לספרו עץ חיים: "בעניין ספרי הקבלה האמיתיים הנמצאים, אמר לנו מורי האר"י זלה"ה כו' דספר ברית מנוחה הוא אמיתי וחברו חכם גדול בתורה ובחכמה ונאמן רוח, וכיסה את דבריו בעומק, ונעשה על פי נשמת צדיק אחד קדמון שנגלה אליו אליהו ז"ל ולמדו".

==מבנה הספר==
הספר נפתח בהקדמה המתארת את השתלשלות מוסרי תורת הקבלה בעם ישראל, ולאחריה באים עשרה "דרכים" פרקים שהם מדריך לקבלה מעשית: חכמה, אהבה (כולל עשרה ניקודים לשם ה'; ביאור ארבע פינות המרכבה), שלום, יראה (ולאחריה "תפילה גדולה"), בינה, השכל, חמדה, יחוד, המשך היחוד, מבוא המגדל.

==מהדורות הספר==
מבין המהדורות:
*אמסטרדם, ה'ת"ח
*זאלקווא, ה'תקל"ה
*ברדיטשוב, ה'תקס"ז
*ווארשא, ה'תרמ"ד
*ווארשא, ה'תרנ"ח
*מכון רמח"ל, ירושלים תשנ"ט מהדורה מוערת בתוספת מבוא עם הערות לכתבי רמח"ל.
*מהדורה מדעית, על ידי עודד פורת בהוצאת הקיבוץ המאוחד, 2016

==פירושים לספר==
*רבי חיים ויטל ערך קיצור ופירוש לספר מכתבי הרמ"ק ועל פי המהדיר ייתכן שהאריז"ל ערך את הקיצור מכתבי הרמ"ק, בספר האלימה ח"ב. נדפס לראשונה על ידי מכון אהבת שלום, ירושלים תשנ"ח (הוצאה שלישית).
*דרך הקודש, ר' מנחם מנדל משקלוב, נדפס לראשונה על יד "הוועד להוצאת ספרים שע"י כולל תורת חכם", ירושלים תשנ"ט.
*[http://www.hebrewbooks.org/pdfpager.aspx?req=47252&pgnum=353 פרוש ים החכמה], ישיבת תורת חכם, מתוך ספר ים החכמה תשס"ו, עמ' 353–544
*רבי יעקב עמדין הקדיש בספרו מטפחת ספרים פרק להערות על ספר זה.

== קישורים חיצוניים ==

* 	
*	

==הערות שוליים==

קטגוריה:ספרי קבלה
גנייבושוב

גנייבושוב (בפולנית: Gniewoszów) הוא כפר במחוז קוז'יניצה שבפרובינציית מזוביה בפולין, כ-21 ק"מ דרומית מזרחית לקוז'יניצה, בו התקיימה עד השואה קהילה יהודית גדולה.

היישוב, השוכן ליד נהר ויסלה, נוסד במאה ה-17, והיה בבעלות אצולה. בשנת 1735 הוענקו ליישוב זכויות עיר, אשר ניטלו ממנו בהמשך.

==יהודי גנייבושוב==
יהודים התיישבו בגנייבושוב בסוף המאה ה-18, ובשנים אלה בנו בו בית כנסת מעץ. בתחילה הייתה הקהילה ביישוב משותפת עם קהילת גרניצה הסמוכה.

במהלך מלחמת העולם הראשונה נפגעו יהודי היישוב כתוצאה מתשלומי כופר גבוהים שהוטלו עליהם בידי החיילים הרוסים, ויהודים רבים עזבו את המקום. בשנת 1925 נמנו בכפר כ-2,530 יהודים, רוב תושביו.

בין מלחמות העולם התקיימה בכפר פעילות ציונית, שבה תמך גם רב הקהילה, ישראל אליעזר הופשטיין. במסגרת זו פעלו בכפר תנועות נוער ציוניות, וכן חוות הכשרה של החלוץ. טרם פרוץ מלחמת העולם השנייה נמנו בכפר כ-1,600 יהודים, רוב תושביו.

===בשואה===
עם כיבוש הכפר בידי הגרמנים בספטמבר 1939 הוטלו על יהודי המקום גזירות שונות, ובית הכנסת המקומי הוסב לאורוות סוסים. בהמשך מונה ביישוב יודנרט, בראשות יעקב דינר, שנצטווה לספק לגרמנים מדי יום כוח אדם יהודי לעבודות כפייה.

בסתיו 1941 רוכזו יהודי הכפר בגטו שהוקם במקום, אליו הועברו גם יהודים רבים מערי מערב פולין, ובעיקר מקרקוב ומראדום, ומספר יושביו הגיע לכ-7,000 נפש. בתקופה זו חויבו יהודי הגטו בתשלום סכום כופר גבוה לגרמנים, והם צוו לגלח את שער ראשם וזקניהם.

באוגוסט 1942 בוצעה בגטו גנייבושוב אקציה, במהלכה הועברו כ-5,000 יהודים לגטו זבולן, וממנו למחנה ההשמדה טרבלינקה, וכ-600 צעירים יהודים נלקחו למחנה עבודה באזור דמבלין.

כאלף יהודים שנותרו בגטו בגנייבושוב שולחו לטרבלינקה בנובמבר 1942.

==קישורים חיצוניים==

* [https://web.archive.org/web/20180513201600/http://moreshet.pl/he/node/364 גנייבושוב] ב[https://web.archive.org/web/20151026025431/https://web.archive.org/web/20180513201600/http://moreshet.pl/ אתר מרכז מורשת יהדות פולין]
* 
* 
* 

קטגוריה:מזוביה: יישובים
קטגוריה:מזוביה: עיירות יהודיות
קטגוריה:גטאות בפולין
נמייה מפוספסת גמביאנית

נמייה מפוספסת גמביאנית או מונגוס גמביה (שם מדעי: Mungos gambianus) הוא מין בינוני ממשפחת הנמייתיים החי באזור הטרופי שבמערב אפריקה. הוא חי מגמביה עד לניגריה. הוא אינו מין נפוץ ביותר אך גם אינו בסכנה. קרוב משפחתו היחיד לסוג הוא הנמייה מפוספסת.

המונגוס בעל פרווה חומה-אפורה ובעל פס כהה לאורך הצוואר. יש לו זנב קצר ומחודד, הרגליים בינוניות באורכם לנמיות עם 5 טפרים באצבע. הפנים קצרות והשיניים לא בולטות. לנקבות 6 זוגות פטמות. אורכם של הנמיות 30-45 ס"מ והמשקל 1-2.2 ק"ג. אין בין שני המינים דו צורתיות זווגית מובהקת.

המונגוס הוא אוכל כל הניזון ממגוון יצורים קטנים כמו חרקים, עקרבים, מכרסמים וגם מנחשים, כולל ארסיים. הוא יכול להפנט את הנחש בריקוד מסובב ואז להפתיע אותו ולנשוך לו את הראש וכך להורגו.

הנמיות חיים בקבוצות קטנות בערבות אפריקה ויוצאים לחפש מזון ביום. הם יכולים להכיל עד 40 פרטים, זכרים ונקבות, בקבוצה אך כשהם נתקלים בקבוצה יריבה הם נהיים תוקפנים וטריטוריאליים ביותר ועלול להיווצר קרב רועש ואגרסיבי בין הקבוצות.

הם חיים במאורות מתחת הקרקע ומתקשרים ביניהם במגוון של קולות גבוהים. הם מתרבים בכל השנה וכל הנקבות מולידות באותו זמן בערך. לעיתים הם גם מזדווגים עם פרטים מלהקות שכנות. הגורים שנולדו, נגמלים כעבור חודש.

==קישורים חיצוניים==

== הערות שוליים ==

קטגוריה:טקסונים שתוארו בידי ויליאם אוגילבי
קטגוריה:נמייתיים
קטגוריה:גמביה: יונקים
קטגוריה:בעלי חיים שתוארו ב-1835
נמייה מפוספסת מצויה

נְמִיָּה מְפֻסְפֶּסֶת מצויה או מונגוס מפוספס (שם מדעי: Mungos mungo) הוא מין בינוני ממשפחת הנמייתיים החי ברחבי אפריקה שמדרום לסהרה והוא חי בערבות עשב וסוואנות טרופיות ולפעמים גם ביערות, אך לא במדבריות. 

המונגוס הוא נמייה בינונית בעלת פרווה חומה-אפורה עד חומה כהה ועל הגב פסים שחורים (ומכאן שמו) והפרטים החיים באזורים לחים ורטובים יותר הם גדולים וכהים יותר מאלה החיים באזורים יבשים. אורכם הממוצע 30-45 ס"מ ומשקלם 1.5-2.25 ק"ג. הזנב מגיע עד לאורך 30 ס"מ. יש למונגוס ראש גדול, אף ואוזניים ורודים, זנב ארוך ורגליים קצרות ובעלות טפרים חדים. הם בעלי גפיים חזקות וחזה גבוה וצר יחסית.

המונגוס, לעומת מיני נמיות אחרות חיים בחבורות גדולות שנמצאים במאורות שונות וגם בקני טרמיטים גדולים והם מתחבאים גם בשיחים וסבכים שונים. לעיתים הם גם נפוצים על קרקעות חקלאיות מחפשים שם מזון.

הם אוכלי בשר הניזונים מיצורים קטנים כמו חרקים כמו חיפושיות, יונקים קטנים, זוחלים כמו לטאות ונחשים וגם מרבי רגליים. הם ניזונים גם מביצים שונות ונעזרים גם באבנים כדי לשבור את הביצים.

הם עצמם עלולים להיתקף על ידי עופות דורסים, אריות, צבועים וזוחלים גדולים כמו נחש הפיתון. השומרים של הלהקה מתריעים מראש מהסכנה ושאר החבורה בורחת לעבר המאורה או אזור המקלט הקרוב.

== גלריה ==
<gallery mode=packed>
קובץ:Mungos mungo (portrait).jpg
קובץ:Banded Mongoose in Central Park Zoo.jpg
קובץ:Mungos mungo qtl1.jpg
קובץ:Banded Mongoose (Mungos mungo) foraging outside the fence ... (30800475932) (2).jpg
קובץ:Mungos mungo pack.jpg
קובץ:Mangoustes rayées - Banded Mongooses.jpg
קובץ:Banded Mongoose at Copenhagen Zoo.jpg
</gallery>

==קישורים חיצוניים==

== הערות שוליים ==

קטגוריה:ערכים שבהם תבנית בריטניקה אינה מתאימה
קטגוריה:נמייתיים
קטגוריה:ניגריה: יונקים
קטגוריה:אתיופיה: יונקים
קטגוריה:דרום אפריקה: יונקים
קטגוריה:טקסונים שתוארו בידי יוהאן פרידריך גמלין
קטגוריה:בעלי חיים שתוארו ב-1788
קטגוריה:יונקים בסוואנה האפריקנית
קטגוריה:בורקינה פאסו: יונקים
קטגוריה:סנגל: יונקים
קטגוריה:בנין: יונקים
קטגוריה:טוגו: יונקים
קטגוריה:טנזניה: יונקים
ריף מסיקה

ריף מסיקה (נולד ב-15 ביוני 1989) הוא כדורגלן ישראלי המשחק בעמדת הקשר בהפועל כפר שלם.

==קריירה==
מסיקה החל לשחק כדורגל במחלקת הנוער של מכבי נתניה, וב-12 בדצמבר 2006 ערך את הופעת הבכורה שלו במדי הקבוצה הבוגרת, כשנכנס כמחליף במשחק מול הפועל פתח תקווה במסגרת גביע הטוטו. גם בעונה שלאחר מכן שותף במשחקי גביע הטוטו ובמקביל המשיך לשחק בקבוצת הנוער, ובקיץ הושאל למכבי הרצליה מהליגה הלאומית. במהלך העונה עבר להפועל רמת השרון בה כבש את שער הבכורה בקריירה שלו, בתיקו 1–1 נגד מכבי עירוני קריית אתא.

בקיץ חזר למכבי נתניה. תחת המאמן נתי עזריה הפך לשחקן הרכב ראשון, וב-29 באוגוסט 2009 ערך את הופעת הבכורה שלו בליגת העל, כשפתח בהרכב הקבוצה במשחק מול הפועל עכו, אך כחודש לאחר תחילת העונה מונה ראובן עטר למאמן הקבוצה ומסיקה לא זכה לדקות משחק רבות.

בקיץ שוחרר מנתניה וחתם בהפועל הרצליה. בהרצליה היה מסיקה מלך השערים של הקבוצה עם שמונה שערים ב-32 משחקים, והוסיף שלושה בישולים. ב-16 ביוני 2011 חתם בהפועל ראשון לציון, העולה החדשה לליגת העל. ב-3 בדצמבר 2011 הבקיע את שער הבכורה שלו בליגת העל, בניצחון 2–1 נגד מ.ס. אשדוד. בתום העונה חזרה ראשון לציון לליגה הלאומית, ומסיקה חתם בהפועל בני לוד.

לקראת עונת 2013/2014 חזר לליגת העל כאשר חתם בהפועל תל אביב, אך הוא לא זכה לדקות משחק במדי הקבוצה, ובינואר חתם בהפועל רעננה. בהופעתו השנייה במועדון הבקיע שער בבעיטות הכרעה במשחק בו ניצחה הקבוצה את מכבי חיפה במסגרת גביע המדינה.

ב-24 ביוני 2014 חתם בהפועל כפר סבא מהליגה הלאומית. מסיקה כבש ארבעה שערים בעונתו הראשונה במועדון, וסייע לקבוצה להעפיל בחזרה לליגת העל אחרי שבע שנות היעדרות. במשחק הפתיחה של עונת 2015/2016 בליגת העל הבקיע מסיקה צמד בתיקו 2–2 נגד הפועל רעננה, ובסך הכל כבש שלושה שערים בעונה זו.

ב-15 ביולי 2016 חתם בהפועל אשקלון, העולה החדשה לליגת העל, ובמדיה כבש שער אחד בעונת 2016/2017, וסייע לקבוצה להישאר בליגה. לקראת עונת 2017/2018 חזר לליגה הלאומית וחתם במדי מכבי הרצליה, במדיה כבש שני שערים.

ב-3 ביולי 2018 חתם בהפועל אום אל-פחם מליגה א', ובעונתו הראשונה בקבוצה כבש שישה שערי ליגה והיה שותף לעלייתה לליגה הלאומית לראשונה בתולדותיה. ב-21 בדצמבר 2019 כבש את שער הניצחון נגד מכבי תל אביב במסגרת סיבוב ח' בגביע המדינה.

ב-28 בינואר 2020 חזר לקדנציה שנייה בהפועל ראשון לציון. ב-2 בינואר 2020 חתם בהפועל חדרה וב-7 בינואר 2021 שוחרר מהקבוצה. ארבעה ימים לאחר מכן חתם במכבי בני ריינה מליגה א' צפון שהעפילה בסיום העונה לליגה הלאומית בפעם הראשונה בתולדותיה. בסיום עונת 2021/2022 העפיל עם ריינה לליגת העל והיה לו חלק מרכזי בהצלחת הקבוצה.

ב-17 במאי 2022 חזר להפועל אום אל פאחם כשחתם לשנתיים במועדון. ב-23 בנובמבר 2023 שוחרר מהקבוצה.

ב-2 בינואר 2024 חתם בעירוני טבריה. בסיום העונה העפיל עם הקבוצה לליגת העל.

ב-9 ביוני 2024 שוחרר מעירוני טבריה. ב-29 ביולי 2024 חתם בהפועל כפר שלם.

==קישורים חיצוניים==

==הערות שוליים==

קטגוריה:כדורגלנים ישראלים
קטגוריה:קשרי כדורגל ישראלים
קטגוריה:נתניה: כדורגלנים
קטגוריה:כדורגלני מכבי נתניה
קטגוריה:כדורגלני מכבי הרצליה
קטגוריה:כדורגלני הפועל רמת השרון
קטגוריה:כדורגלני הפועל הרצליה
קטגוריה:כדורגלני הפועל ראשון לציון
קטגוריה:כדורגלני הפועל בני לוד
קטגוריה:כדורגלני הפועל תל אביב
קטגוריה:כדורגלני הפועל רעננה
קטגוריה:כדורגלני הפועל כפר סבא
קטגוריה:כדורגלני הפועל אשקלון
קטגוריה:כדורגלני הפועל אום אל-פחם
קטגוריה:כדורגלני הפועל כפר שלם
קטגוריה:כדורגלני מכבי בני ריינה
קטגוריה:בוגרי תיכון טשרניחובסקי
קטגוריה:ישראלים שנולדו ב-1989
ואלסרטן

ואלסרטן היא תרופה ממשפחת חוסמי הקולטן לאנגיוטנסין II שנכנסה לשוק בסוף שנות ה-90 של המאה הקודמת. היא טיפול קו ראשון ביתר לחץ דם ומשווקת בישראל בתכשירים המכילים את התרופה לבד או בשילוב עם הידרוכלורותיאזיד או אמלודיפין.

תרופה זאת נסבלת היטב עם מעט תופעות לוואי. בדומה ללוסרטן, היא יכולה להיות אלטרנטיבה בחולים שמפתחים שיעול על רקע טיפול במעכבי ACE. יתרונות נוספים של התרופה כוללים שילוב עם תרופות אחרות כהשפעה מיטיבה על מטופלים עם יתר לחץ דם ותופעות לוואי פחותות, ללא השפעה של יתר לחץ דם מתגבר לאחר הפסקתה.

== מנגנון הפעולה ==

ואלסרטן היא תרופה החוסמת את הקולטן לאנגיוטנסין II. יש לה מידת קישור גבוהה לקולטן והיא חוסמת אותו ומובילה לשינויים במערכת כלי הדם והלב. ואלסרטן גורמת להרחבת כלי דם ובכך מפחיתה את לחץ הדם. ואלסרטן גם מונעת שחרור של אלדוספירון מבלוטת יותרת הכליה ובכך גם בעלת השפעה מיטיבה על אי ספיקת לב.

== יעילות במחקרים קליניים ==
Co-Diovan, תכשיר משולב של ואלסרטן ו[[הידרוכלורותיאזיד]]
במחקרים הקליניים הראשונים של התרופה, התרופה נחקרה בטיפול ביתר לחץ דם ונמצאה יעילה בדומה ללוסרטן, אנלפריל, אמלודיפין והידרוכלורותיאזיד. מחקרים קליניים נעשו על התרופה בשילוב עם הידרוכלורותיאזיד ונצפתה השפעה מיטיבה על הורדת לחץ הדם, במטופלים עם יתר לחץ דם שלא הצליחו להיות מאוזנים על ואלסרטן לבד או הידרוכלורותיאזיד לבד. לאחר מספר שנים של השיווק התרופה, נעשו גם מחקרים ששילבו את התרופה יחד עם אמלודיפין, השפעה שנראתה מיטיבה על לחץ הדם ועם פחות תופעות לוואי של בצקות פריפריות בהשוואה למתן אמלודיפין ללא ואלסרטן.

מלבד הטיפול ביתר לחץ דם, ואלסרטן נחקרה גם בטיפול באי ספיקת לב במחקר ה-Val-HeFT ונראתה יעילה בהפחתת אשפוזים על רקע אי ספיקת לב וכמו כן נצפתה השפעה מיטיבה על תפקוד חדר שמאל של הלב. מחקר ה-VALIANT (Valsartan in Acute Myocardial Infarction Trial) הראה על השפעה מיטיבה של התרופה במטופלים לאחר אוטם שריר הלב. בחולי סוכרת שסובלים מנפרופתיה סוכרתית אלסרטן הראתה יעילות בהפחתת הפרשת חלבון בשתן ומיקרואלבומיניוריה.

לאחרונה אושר תכשיר חדש בארצות הברית, המשלב את התרופה ואלסרטן עם תרופה חדשה בשם סאקוביטריל לטיפול באי ספיקת לב.

== התוויות ==

התרופה ואלסרטן רשומה בישראל להתוויות הבאות:
# יתר לחץ דם
# אי ספיקת לב
# שיפור שרידות לאחר אוטם שריר הלב

== תופעות לוואי ==

תופעות הלוואי העיקריות של התרופה כוללות:
# תופעות לוואי על מערכת כלי הדם והלב: ירידה בלחץ הדם, תת-לחץ דם אורתוסטטי
# תופעות לוואי של מערכת העצבים המרכזית: סחרחורות, עייפות, חולשה, כאבי ראש
# היפרקלמיה
# כאבי בטן, שלשולים
# הפרעה בתפקוד כלייתי - למרות שהתרופה יעילה בנפרופתיה סוכרתית היא עלולה להחמיר את התפקוד הכלייתי ולהעלות רמות של קריאטינין ואוראה בדם. הפרעה בתפקוד כלייתי נצפתה במיוחד כאשר התרופה ניתנה ביחד עם תרופה ממשפחת מעכבי ACE.

== אזהרת משרד הבריאות 2018 ==

ביולי 2018 פרסם משרד הבריאות אזהרה לציבור מפני שימוש בתרופה ואלסרטן המיוצרת על ידי דקסל לאחר שיצרן החומר הפעיל שינה את הרכבו והתגלה בו מרכיב אסור

==ראו גם==
*לוסרטן
*חוסמי הקולטן לאנגיוטנסין II
*תרופות נוגדות יתר לחץ דם

==קישורים חיצוניים==

==הערות שוליים==

קטגוריה:חוסמי הקולטן לאנגיוטנסין II
נמייה ליבראית

נמייה ליבראית (שם מדעי: Liberiictis kuhni) הוא מין יחיד בסוגו ממשפחת הנמייתיים הנפוץ בטבע רק במדינת ליבריה ומצוי בסכנת הכחדה.
== מאפיינים ==
זו נמייה קטנה שהתגלתה ב-1958 במדינת ליבריה שבמערב אפריקה, שם היא נמצאת היום, וייתכן שגם בסיירה לאון ובחוף השנהב ביערות גשם. היא נפוצה בעיקר בפארק הלאומי טאי. 

לנמייה גוף באורך של 20 ס"מ ומשקלה עד 2.3 ק"ג. הפרווה בצבע חום כהה יחד עם פס לבן על הצוואר והכתפיים. היא בעלת טפרים ושיניים חדות.

כמו רוב הנמיות היא יוצאת בלילה לצוד יצורים קטנים כמו עכברים, חרקים וזוחלים כמו נחשים כולל ארסיים. היא תאכל גם פירות אם היא תמצא.

הנמייה נמצאת בסכנה בטבע עקב ציד ועקב תחום מחייתה הצר שפוגע באוכלוסייה.

==קישורים חיצוניים==

== הערות שוליים ==

קטגוריה:טקסונים שתוארו בידי רוברט ויליאם היימן
קטגוריה:נמייתיים
קטגוריה:יונקים יחידים בסוגם
קטגוריה:ליבריה: יונקים
קטגוריה:ליבריה: בעלי חיים אנדמיים
קטגוריה:בעלי חיים שתוארו ב-1958
הרימאיליב

הרימאיליב (באוקראינית: Гримайлiв; בפולנית: Grzymałów; ביידיש: רימאלאוו) היא עיירה במחוז טרנופול שבמערב אוקראינה, בה התקיימה עד השואה קהילה יהודית גדולה.

==תולדות היישוב==
תחילתה של הרימאליב כיישוב מבוצר שהוקם במאה ה-16. במאה ה-17 סבל היישוב מפשיטות הטטרים. בראשית המאה ה-18 קיבל היישוב זכויות עיר, ובשנת 1879 הוקמה בעיירה טחנת קמח מונעת בקיטור.

==יהודי הרימאיליב==
חורבת בית הכנסת של העיירה
יהודים ישבו בהרימאיליב מעת שהוקמה, ועד אמצע המאה ה-18 היו יהודי המקום כפופים לקהילת טרמבובלה. לקראת סוף המאה ה-19 היוו היהודים כ-60% מהאוכלוסייה המקומית.

מרבני העיר המפורסמים היה הרב יעקב ווידנפלד. בנו הרב דב בעריש ווידנפלד עמד בראש ישיבה בעיר שנקראה "אביר יעקב" על שם אביו, ונתקיימה עד השואה. 

מראשית המאה ה-20 התקיימה בעיירה פעילות ציונית, לרבות של תנועות נוער ציוניות, ובשנת 1933 הוקם בכפר הסמוך לעיירה קיבוץ הכשרה. כמו כן, פעל בעיירה בית ספר עברי. בין מלחמות העולם נמנו בעיירה כ-1,550 יהודים, רוב תושביה.

===בשואה===
ב-6 ביולי 1941, לאחר פרוץ מבצע ברברוסה, נכנסו הגרמנים לעיירה. באותה עת הגיעו לעיירה פליטים יהודים רבים מיישובי הסביבה, ומספר תושביה היהודים עלה לכ-2,200.

ביומיים הראשונים לכיבוש ערכו הגרמנים ואוקראינים מקומיים פוגרום ביהודי העיירה, וכ-350 עד 500 מהם, לרבות נשים וילדים, נרצחו על גדת נהר גנילה. בהמשך, מונה בעיירה יודנרט, בראשות אברהם רוס, אשר נצטווה לספק לגרמנים עובדים יהודים לעבודות כפייה. בד בבד, החלו להילקח מהעיירה יהודים למחנות עבודה שונים בסביבתה. בהרימאיליב עצמה הוקם מחנה עבודה בן שלושה בניינים, בו שוכנו כ-3,500 מיהודי הסביבה.

באוקטובר 1942 חוסל היישוב היהודי בהרימאיליב, ויהודיו הועברו לגטו סקלט. מחנה העבודה שנותר בעיירה חוסל בינואר 1943, כאשר הגרמנים הציתו אותו על יושביו.

הרימאיליב שוחררה מידי הגרמנים ב-23 במרץ 1944. מתושביה היהודים שרדו את השואה כ-30 איש בלבד.

==קישורים חיצוניים==

* 
* [https://web.archive.org/web/20180513201600/http://moreshet.pl/he/node/329 הרימאיליב] ב[https://web.archive.org/web/20151026025431/https://web.archive.org/web/20180513201600/http://moreshet.pl/ אתר מרכז מורשת יהדות פולין]
* 

קטגוריה:שואת יהודי אוקראינה
קטגוריה:מחוז טרנופול: יישובים
קטגוריה:מחוז טרנופול: עיירות יהודיות
נמייה דקה אנגולית

נמייה דקה אנגולית (שם מדעי: Galerella flavescens) הוא מין של נמייה ממשפחת הנמייתיים החי בטבע בערבות עשב וסוואנות בדרומה של אפריקה בעיקר באנגולה ונמיביה. הם חיים בעיקר באזורי סוואנות.
== מאפיינים ==
זוהי נמייה רזה וארוכה כשהזכרים גדולים מעט מהנקבות. הם בעלי פרווה חומה ושעירה, זנב מוארך, אוזניים קטנות ושיניים חדות.

אורכם הממוצע 31—35 ס"מ והזנב מגיע לאותו אורך.

הנמיות הן חיות טורפות שאוכלות יצורים קטנים שונים ביניהם: חרקים, זוחלים כמו לטאות ונחשים, יונקים קטנים, עופות וביציהם וגם פירות.

הנמיות הזכרים חיים בסמוך לטריטוריות של נקבות, אך נפגשים איתם רק למטרות הזדווגות והם אינם עוזרים לגידול הצאצאים. הגורים נולדים לאחר 60 יום בערך ועוזבים את אמם לאחר 10 שבועות והופכים לבוגרים לאחר 24 שבועות.

==קישורים חיצוניים==

קטגוריה:טקסונים שתוארו בידי ז'וזה ויסנטה ברבוסה דו בוקאז'
קטגוריה:נמייתיים
קטגוריה:נמיביה: יונקים
קטגוריה:אנגולה: יונקים
קטגוריה:יונקים בסוואנה האפריקנית
קטגוריה:בעלי חיים שתוארו ב-1889
גראבוב

גראבוב (בפולנית: Grabów) הוא כפר במחוז לנצ'יצה שבפרובינציית לודז' בפולין, בו התקיימה עד השואה קהילה יהודית גדולה.

היישוב גראבוב נזכר לראשונה בשנת 1232, עת היה בבעלות אצולה. בשנת 1372 הוענקו ליישוב זכויות עיר, אשר ניטלו ממנו בידי הרוסים בשנת 1870.

==יהודי גראבוב==
תיעוד לישיבת יהודים ביישוב קיים מהמאה ה-18, ומסוף המאה ה-19 התקיימה במקום קהילה עצמאית. בין מלחמות העולם התקיימה בכפר פעילות ציונית, וכן פעל בה הבונד. בשנת 1921 נמנו בכפר 915 יהודים, רוב תושביו.

בסוף שנות השלושים סבלו יהודי הכפר מהחרם הפולני על עסקי יהודים, וכן ממקרים רבים של ניפוץ שמשות בבתיהם. 

בשלהי המאה ה-19 כיהן כרב בגראבוב הרב נחמן קובלסקי, שעבר לכהן כרבה של קובאל ובמקומו התמנה בנו הרב יהודה ליב קובלסקי, שגם ניהל ישיבה בגראבוב. במפנה המאה ה-20 כיהן כרב בגראבוב הרב דוד בר, לימים רבה של אוזורקוב וחבר מועצת גדולי התורה של אגודת ישראל. הרב האחרון של הקהילה לפני מלחמת העולם השנייה היה אלימלך הולשטוק, בנו של האדמו"ר יחזקאל הולשטוק (שניהם נספו בשואה).

===בשואה===
עם כיבוש הכפר בידי הגרמנים בספטמבר 1939 הגיעו אליו מאות פליטים יהודים, בעיקר מלנצ'יצה הסמוכה. יהודי המקום הועסקו בידי הגרמנים בעבודות כפייה במסגרת סדנאות שונות.

בפברואר 1941 הוקם בכפר גטו, אליו הועברו יהודי המקום. בשל קרבת היישוב למחנה ההשמדה חלמנו, הגיעו ליהודיו שמועות על המתרחש במקום, והרב המקומי, יעקב שולמן, אף שלח מכתב אזהרה בנושא לכל מנהיגי הקהילות היהודיות בסביבה ואף לגטו לודז'. המכתב נכתב בינואר 1942 והגיע לגטו בין החודשים מאי יוני 1942, לפי עדות דוד גרטלר, סגנו של ראש היודנראט חיים רומקובסקי. המכתב תיאר את הזוועות המתרחשות בחלמנו :

בפברואר 1942 הוטל על יהודי הכפר לשלם סכום כופר לגרמנים, ובאפריל 1942 שולחו כ-1,240 היהודים שנותרו ביישוב לחלמנו.

==קישורים חיצוניים==

* 
* [https://web.archive.org/web/20180513201600/http://moreshet.pl/he/node/366 גראבוב] ב [https://web.archive.org/web/20151026025431/https://web.archive.org/web/20180513201600/http://moreshet.pl/ אתר מרכז מורשת יהדות פולין]
* 
* 
* 

==הערות שוליים==

קטגוריה:לודז' (פרובינציה): יישובים
קטגוריה:שואת יהודי פולין: קהילות
קטגוריה:לודז' (פרובינציה): עיירות יהודיות
קוסימן מצוי

קוסימן מצוי (שם מדעי: Crossarchus obscurus) הוא מין של נמייה קטנה החי באזורי סוואנה ויערות במערב אפריקה.
== מאפיינים ==
הפרווה של הקוסימן סמורה וגסה בצבע חום כהה או אדמדם ובעל שרירי גב מוקשחים מעט. הקוסימן ידוע בחוטמו הארוך. יש לו עיניים ואוזניים קטנות וכהות וכן זנב קצר יחסית לנמייה שנגמר בקצה חד. הרגליים קצרות ובעלות טפרים ארוכים המשמשים לחפירה. אורכו הממוצע עד 30 ס"מ ומשקלו עד 1 קילו.

הקוסימנים נפוצים במדינות מערב אפריקה בגאנה, חוף השנהב, בנין, ליבריה וסיירה לאון. הקוסימנים נפוצים באזורים לחים וקרובים למים באזורי יערות והוא נפוץ עד לגובה 1,000 מ'.

אלו הם טורפים קטנים הצדים באמצעות חוש הראייה והריח. הם אוכלים יצורי קטנים כמו חרקים, צפרדעים, סרטני מים מתוקים, מכרסמים קטנים, זוחלים קטנים כולל נחשים ומגוון בפירות יער שהוא מוצא. הטרף נהרג על ידי נשיכה בצוואר בעזרת שיניהם החדות.

הם חיים בחבורות קטנות הנעות ביחד בצורה היררכית בה רק הזוגות החזקים יכולים להתרבות והם מתרבים בכל ימות השנה.

הם חיים רחוק מיישובים אך הם ניתנים לאילוף וקל לגדל אותם בשבי, בגני חיות ולפעמים גם כחיות מחמד. תוחלת חייהם בשבי יכולה להגיע עד ל-10 שנה.

==קישורים חיצוניים==

* [http://www.theanimalfiles.com/mammals/carnivores/kusimanse_common.html קוסימן מצוי בThe Animal Files]

== הערות שוליים ==

קטגוריה:בעלי חיים שתוארו ב-1825
קטגוריה:טקסונים שתוארו בידי פרדריק קיוויה
קטגוריה:נמייתיים
קטגוריה:גאנה: יונקים
קטגוריה:חוף השנהב: יונקים